Virallinen lehti nro C 117 , 16/04/1998 s. 0147



KIRJALLINEN KYSYMYS P-3073/97 komissiolle esittäjä(t): Karin Riis-Jørgensen (ELDR) (19. syyskuuta 1997) Aihe: EU:n ja Sveitsin väliset rahtiliikenteen läpikulkua koskevat neuvottelut Parhaillaan käynnissä olevissa neuvotteluissa Sveitsi on suostunut luopumaan kuorma-autojen 28 tonnin painorajoituksesta vastineeksi kuorma-autoille asetettavasta läpikulkumaksusta. Aiemmissa neuvotteluissa komissio on torjunut ajatuksen eritysmaksusta kuorma-autoille, jotka kulkevat ekologisesti herkkien Alppien kautta. Lisäksi komissio on ehdottanut kahden rautatietunnelin rakentamista Alppien läpi, lähinnä jotta rahtiliikenteessä siirryttäisiin maantiekuljetuksista rautatiekuljetuksiin. Haluaisin kysyä komissiolta, kuinka se voi sovittaa neuvotteluissa omaksumansa näkökannan yhteen vihreässä kirjassa ¨Kohti liikenteen oikeudenmukaista ja tehokasta hinnoittelua¨ olevien periaatteiden kanssa. Lisäksi haluaisin kysyä, mistä ympäristösyistä kannattaa edistää ¨kuorma-autoja junassa¨ -menetelmää sen sijaan että edistettäisiin pelkän rahdin kuljettamista junassa (kontit ja muut monivälineliikenteen muodot). Onko myös tutkittu, kuinka ¨pelkän rahdin kuljettaminen junassa¨ -strategia vaikuttaisi rahtiliikenteeseen muualla Euroopassa siten, että siitä tulisi ympäristöystävällisempää? Komission jäsenen Neil Kinnockin komission puolesta antama vastaus (14. lokakuuta 1997) Yksi yhteisön päätavoitteista Sveitsin kanssa käytävissä neuvotteluissa on luoda vakaa, tehokas ja kestävä, koko Alppien aluetta koskeva liikennepoliittinen järjestelmä. Komissio on samaa mieltä Sveitsin hallituksen kanssa siitä, että 28 tonnin painorajoituksen poistamisen jälkeen tulisi ottaa käyttöön uusi maantiekuljetusmaksu, jonka suuruus riippuu kunkin ajoneuvon todellisesta tiestön käytöstä. Komissio ei myöskään vastusta neljää tärkeintä alppisolaa koskevaa lisämaksua, jos taloudelliset ja ympäristölliset näkökohdat sitä puoltavat. Näin ollen komissio neuvottelee täysin vihreässä kirjassa ¨Kohti liikenteen oikeudenmukaista ja tehokasta hinnoittelua¨ ((KOM(95) 691 lopullinen. )) esitettyjen periaatteiden mukaisesti. Maksujen ei kuitenkaan pitäisi olla tasolla, joka säilyttäisi nykyisen kiertoliikenteen määrän eikä tasolla, joka itse asiassa estäisi maantiekuljetukset Sveitsin kautta. Komissio katsoo, että soveltuvissa olosuhteissa ¨liikkuva tie¨-strategiat (kuorma-autojen kuljettaminen junassa) ovat käyttökelpoinen rahdinkuljetustapa. Komissio edistää kuitenkin aktiivisesti muita yhdistetyn kuljetuksen tapoja, esimerkiksi sellaisia, joissa kontit kulkevat junavaunuissa suurimman osan matkaa ja tiekuljetusta käytetään alku- ja/tai loppuosuudella. ¨Liikkuvan tien¨ strategia liittyy tiettyihin markkinoihin ja sopii erityisen hyvin pienille kuljetusliikkeille, uusille markkinoille tulijoille ja maantieteellisten esteiden ylittämiseen. Nykyisissä ja mahdollisesti tulevaisuudessa Sveitsin kanssa solmittavissa sopimuksissa viitataan yhdistettyyn kuljetukseen sen laajimmassa merkityksessä. Kuitenkin lyhyellä ja keskipitkällä aikavälillä ¨liikkuva tie¨ on välttämätön menetelmä, joka täydentää rahdin kuljettamista junassa. Mitään erityistä selvitystä ei ole tehty niistä tavoista, joilla pelkän rahdin kuljettaminen junassa tuottaisi rahdin osalta liikennemuotosiirtymän, koska kukaan ei suunnittele tällaista tapaa suuremman liikennekestävyyden saavuttamiseksi.